|  |
| --- |
|  |

|  |  |
| --- | --- |
| INNHOLD: |  |
|  |  |
|  |  |
| INFORMASJON OM BARNEHAGEN | s. 2-6 |
| Litt om barnehagen | s. 2 |
| Avdelingene | s. 2 |
| Overgang barnehage - skole | s. 3 |
| Åpningstider | s. 3 |
| Hjemmesiden vår | s. 3 |
| Verdier | s. 4 |
| Hovetema | s. 5 |
| Satsingsområde 2013-2014 | s. 5 |
| Positiv grensesetting | s. 5 |
| Lek | s. 5 |
| Tur | s. 6 |
| Grønnsakshagen | s. 6 |
|  |  |
| DAGSINNHOLD | s. 7 |
| Dagsrytmen i barnehagen | s. 7 |
| Samlingsstund | s. 7 |
| Måltider | s. 7 |
| Smådystallen | s. 7 |
|  |  |
| PRAKTISKE OPPLYSNINGER | s. 8-9 |
| Ny i barnehagen | s. 8 |
| Min bok | s. 8 |
| Bursdagsfeiring | s. 8 |
| Tillatelser | s. 8 |
| Utstyr/ klær | s. 9 |
| Ferie | s. 9 |
|  |  |
| RAMMER OG LOVVERK MED MER | s. 10-17 |
| Lovverket | s. 10 |
| Intern kontroll | s. 10 |
| Rammeplanen | s. 10 |
| Fagområdene | s. 10 |
| Foreldresamarbeid | s. 14 |
| Foreldrerådet – FAU | s. 14 |
| Samarbeidsutvalget – SU  | s. 14 |
| Foreldrebetaling | s. 14 |
| Oppsigelsesfrist | s. 14 |
| Årshjul | s. 15 |
| Personaloversikt | s. 16 |
| Vår sang | s. 17 |
|  |  |

**INFORMASJON OM BARNEHAGEN**

**Litt om barnehagen:**

Røyrvik Gårdsbarnehage A/S er en privat barnehage eid av Unni Orstad Johnsen og Mikael Johnsen. Barnehagen ligger på Foss-Eikeland, Kvernelandsvegen 135, ved riksvei 505 mellom Ganddal og Orstad.

Barnehagen ble åpnet i februar 2008 og har barn i alderen 1-6 år fordelt på 3 avdelinger;HESTEHOV, LØVETANN og TUSENFRYD. Gården har hester, kaniner, sauer, ender, høner, geiter, katter m.m. til disposisjon for barnehagen. Barnehagen har en unik og flott beliggenhet like ved Figgjoelva. Her ligger kanoene og robåtene klare til bruk. Det gjør også turterrenget, våtmarken og floraen i området.

Vi har som mål å ha en ”ÅPEN” barnehage. En barnehage som inkluderer brukerne av den, dvs. barna, foresatte og personalet.

**Avdelingene:**

**HESTEHOV** er barnehagens småbarnsavdeling. Her er vi 14 barn og 4 voksne.

Vi vil at vår hverdag skal preges av nærhet, omsorg, trygghet og ro, forutsigbarhet og gode rutiner. Vi er opptatt av å se hvert enkelt barn og gi det den omsorgen det trenger. Vi har også fokus på å videreutvikle barnas samspillferdigheter i leken som gir glede og tilhørighet i gruppa. Det er mye læring og omsorg i de uformelle situasjonene som for eksempel i påkledning, bleieskift, måltid og legging. Vi vil ha fokus på åpen dialog med foreldre. Vi setter pris på tilbakemeldinger og verdsetter et godt samarbeid.

Praktisk informasjon:

* Tutt/ bamse o.l. er viktig å ha med seg i barnehagen, spesielt i starten
* Vogn m/ pose/dyne og nett må tas med dersom barnet skal sove. Barnehagen har noen vogner til disposisjon. Ta evt. kontakt dersom det er ønskelig å bruke en av disse, så ser vi hva som er tilgjengelig.
* Vi anbefaler å inngå bleieavtale der barnehagen kjøper inn felles bleier og sender ut innbetalingsgiro.

**LØVETANN** er avdelingen for barn i alderen 2-4 år. Her er det 16 barn og 3 voksne.

På Løvetann står språket og sosial kompetanse i fokus. Vi vil legge til rette for dialog mellom barna og den voksne i den daglige samtalen. I samlingsstunden vil vi la barna delta aktivt ved å fortelle om seg selv ved hjelp av min bok og la dem komme med innspill på hvordan man skal være med hverandre. En gang i uken vil vi ha faggrupper der vi setter fokus på fagområdene gjennom lekbaserte aktiviteter. Vi bruker ulike dukker/figurer for å gjøre læringen motiverende og underholdende.

**TUSENFRYD** er avdelingen for de eldste barna i barnehagen og består av 25 barn og 4 voksne. Avdelingen er delt i to grupper, Ørnene og Uglene, for å gi trygghet og god læring. Gruppene deler på å være ute og inne annenhver uke, men er samlet på formiddagen fram til kl. 09.30 og på ettermiddagen etter kl. 14.30.

Ørnene består av 13 barn født i 2009 og 2 voksne. Vi vil legge vekt på å være mye ute og å dra på turer i nærområdet. Her vil vi ha fokus på å skape gode relasjoner mellom barna og legge til rette for gode dialoger både før, under og etter turene, samt undring over hva vi opplever og ser. Videre vil vi lære barna om kildesortering og det å ta vare på naturen ved bl. a ved å ta med oss søppel og ting vi kan bruke til forming når vi er ute.

Uglene består av 12 barn født i 2008 og 2 voksne. Når vi er ute går vi turer, rir, tar hånd om gårdens dyr, drar på båtturer og leker i skogen. Utenom dette har vi samlinger og aktiviteter med fokus på tall, bokstaver og sosial kompetanse. Dette året vil vi også ha et prosjektarbeid som omhandler historieskapning, vennskap og dramatisering. Dette avsluttes med en forestilling for familien.

To ganger i uken hver ”inne-uke” har vi førskolegruppe. Her er den sosiale forberedelsen til skolestart vel så viktig som den faglige. Vi har samlinger der vi øver på å lytte til andre, vente på tur og rekke opp hånda. Vi har styrte arbeidsøkter der alle må delta i det som skjer. Av faglig innhold har vi størst fokus på mål knyttet til ”Kommunikasjon, språk og tekst” og ”Antall, rom og form.” Barna får en perm der de samler øvingsarkene. Vi fargelegger, øver på å holde og styre blyanten og på å skrive navnet vårt. Vi har høytlesing, synger og lærer rim og regler, samt leker og spiller spill.

**Overgang barnehage - skole**

Skolestart er en viktig milepæl i barns liv. Dette er noe de ser fram mot med forventning. Barnehagen jobber ut i fra rammeplan med prosessmål, der skolen bruker læreplan med kunnskapsmål. Gode rutiner i overgangsprosessen og et tett samarbeid med foresatte sikrer informasjonsflyt mellom barnehage og skole, og det arrangeres et felles foreldremøte på våren. Barnehage og skole har et felles ansvar for at barn får et helhetlig og sammenhengende læringsløp med progresjon i læringsinnholdet.

Barna møter både likhetstrekk og ulikheter fra overgang barnehage – skole. 5 åringene besøker en første klasse på Sørbø skole slik at de blir kjent med skolen i god tid før første skoledag.

**Åpningstider:**

Barnehagen er åpen mandag til fredag kl. 07.00-16.30. Vi holder stengt helligdager og offentlige fridager, samt jul- og nyttårsaften. Onsdag etter palmehelgen stenger barnehagen kl. 12.00. Det er fem planleggingsdager i løpet av året der barnehagen er stengt. Barnehagens planleggingsdagene følger skoleruten så langt det er mulig og vi holder oss innenfor de rammer som kommunen har gitt oss til rådighet. Datoene for i år er: **19. august, 7. oktober, 2. januar, 22. april og 30. mai**

**Hjemmesiden vår:**

Månedsbrev, måndesplan og annen aktuell informasjon om avdelingene og barnehagen finner dere på hjemmesiden vår: [www.royrvik-gard.barnehage.no](http://www.royrvik-gard.barnehage.no)

Ta kontakt med Mikael på mail: post@royrvik.gard.no om du har spørsmål angående hjemmesiden.

**Verdier**

Barnehagen harverdier som gjenspeiles i omsorg, oppdragelse og læring. Det er vår oppgave å formidle verdier som:

* Fellesskap, omsorg og medansvar
* Respekt for menneskeverd og retten til å være forskjellige, likeverd, likestilling

og toleranse

* Nestekjærlighet, solidaritet og respekt

Barnehagen har utvidet kristen formålsparagraf og formidler det kristne budskapet i barnehagehverdagen. Vi har felles kristensamling en gang i uken. Da formidler vi enkle fortellinger fra Bibelen, tar opp tema som blant annet vennskap. De kristne verdiene tar vi også med i det daglige som for eksempel i sangene vi synger og bordverset før lunsj.

Gjennom omsorg og trygghet skal barna få et godt utviklingsmiljø. Vi skal medvirke til at barna får en fin og minnerik barndom, i en hverdag hvor den gode pedagogikken og kristne grunnverdier tydelig er forankret i arbeidet vårt. Vi skal arbeide for at både fysiske, intellektuelle, sosiale og kreative sider ved barna blir stimulert. Barna skal oppleve sunne og tradisjonsrike aktiviteter. Vi legger til rette for at barna skal bli utforskende, aktive, nysgjerrige, levende, selvstendige og med god sosial og språklig kompetanse.

”*Det du vil andre skal gjøre mot deg, det skal du gjøre mot dem*”er den gyldne regel og er en av grunnsteinene i samfunnet vårt. Barnehagen har fokus på solidaritet med andre mennesker og deres situasjon. Vi har to fadderbarn gjennom Indiaforeningen og barnehjemmet Baracah. De heter Jobin og Josbin og er brødre. I barnehagen snakker vi om disse guttene og hvordan de har det, og ønsker gjennom dette at barna skal få mulighet til å utvikle empati og oppleve at deres innsats kan hjelpe mennesker i nød. Det ble vedtatt på et foreldremøte at barna gir 2 kr. i uken til barnehagens fadderbarn. Pengene samles inn på bøsser som står på avdelingene. I kristensamlingene får barna utdelt hver sin mynt og legger den oppi et skrin, som sendes rundt mens vi synger. Under den årlige høsttakkefesten samler vi inn penger til fadderbarna våre. Pengene sendes videre en gang i halvåret.

I desember blir juleevangeliet formidlet. På avdelingene er julekrybben tilgjengelig for lek, undring og samtale. De eldste barna dramatiserer juleevangeliet og har julespill for resten av barnehagen, og vi er med på julegudstjeneste i Gand kirke.

Påsken markeres også i barnehagen. Da har vi samlinger hvor det kristne budskapet formidles, gjerne med dramatisering. De eldste barna drar på påskevandring i kirken og så har vi besøk av presten fra Ganddal menighet.

I barnehagen er vi inspirert av Reggio Emilia filosofien. Denne pedagogiske filosofien og barnehagepraksisen ble utviklet i byen Reggio Emilia nord i Italia, under ledelse av Louis Malaguzzi (1920-94). Filosofien bygger opp under det utforskende barnet - barna må få oppleve og erfare for å lære. Tanken med det hele er å gripe dagen, situasjonen, og la ting ta den tid det trenger. Barn blir født som små forskere. De spør hvordan ting fungerer og stiller spørsmål om det de ser og hører. Filosofien tar utgangspunkt i at alle barn har muligheter for utvikling, der vår rolle er å tilrettelegge for dette. Vi tar utgangspunkt i det de kan og er medforskende og lyttende voksne.

Dokumentasjon av barnas arbeid og den pedagogiske praksis står også sentralt i arbeidet vårt der målet er å gi et innblikk i det pedagogiske arbeidet og læringsprosessene.

**Hovedtema:**

Barnehagens hovedtema er: ”*Livet på gården med fokus på gårdens dyr.”*  Vi mener det er viktig for barn å bli kjent med, glad i, og å være ansvarsfulle overfor dyrene. Barna er med på å mate og stelle dyra. De skal få god kjennskap til og bli trygge på de dyrene vi har i barnehagen, og behandle dem med respekt. Barna skal lære å ta hensyn til dyrene, gi dem omsorg og vite at dyra er levende vesener som skal tas godt vare på.

**Satsingsområde 2013/ 2014:**

I tillegg til vårt hovedtema vil vi dette året ha *”Lek og læring i friluft”* som satsingsområde. Vi har hatt flere spennende kurs i forhold til vårt satsingsområde de siste årene. Blant annet kurset ”*Aktiviteter i friluft*” med Odd-Erik Eriksson, Natur og undervisning AS. På dette kurset lærte vi om matlaging, aktiviteter innenfor matematikk, forming og sansemotoriske aktiviteter. Vi har også vært på studiebesøk i barnehager som vektlegger lek og læring i friluft.

**Positiv grensesetting**

Positiv grensesetting er kunsten å fortelle barna hva de *kan* gjøre istedenfor hva de *ikke kan* gjøre. Grenser bør, så langt det lar seg gjøre, markeres uten negative begrep. Det er så lett å bruke ord som *nei* og *ikke* når man er sammen med barn, men forskning viser at barn ofte ikke oppfatter disse små ordene. Barna hører hoveddelen i setningen, slik at når vi sier: ”Ikke hopp i sofaen”, så vil enkelte oppfatte kun: ”Hopp i sofaen”. For mye bruk av ordet *nei*, skaper et negativt og lite utviklende sosialt læringsmiljø. Vi ønsker å bruke positiv kommunikasjon.

**Lek**

Leken har en sentral rolle i barnehagen og er barnas viktigste uttrykksform. Den er en viktig læringsarena for kunnskap og ferdigheter. Leken utvikler intellektet, sosial atferd, språklige ferdigheter og følelser. Barnehagen legger vekt på det fysiske rommet og mulighetene for variert lek. Rommene skal være innbydende og materialet tilgjengelig. Samtidig fokuserer vi på de voksnes rolle i leken, og hvordan vi gir gode muligheter for variert lek. Alle barna skal få oppleve å ha venner i barnehagen, og leken er med på å utvikle vennskap mellom barna.

**Tur**

Det er mye fin natur rundt barnehagen som vi ønsker å benytte oss av. Noen ganger drar vi på lange dagsturer andre ganger tar vi kortere turer som til hinderløypen og skogen like ved eller ned til elven. Det viktigste med turene er at barna får tid til å oppleve, utforske og undre seg, samtidig som de får god motorisk trening. Ulikt terreng innbyr til variert lek og nye vennskap.

**Grønnsakhagen**

Om våren tar vi grønnsakhagen i bruk. Vi planter, sår, vanner og luker. Det dyrkes hovedsakelig grønnsaker, men her finnes også litt urter og bær. Målet er at barna skal få et lite innblikk i hvordan mat produseres. På høsten tar vi inn grønnsakene og bruker dem til maten. Det er også stas å få lov til å hente seg en gulrot bare til å knaske på ute. I barnehage dyrker vi også dyrefôr i form av høy.

**DAGSINNHOLD:**

**Dagsrytmen i barnehagen**

Kl.07.00: Barnehagen åpner

Kl.08.00: Frokost

 Kl 08.30 Frilek

kl. 09.30 Organiserte aktiviteter/ utelek/ dyrestell/ tur/ samlingsstund

Kl.11.00: Lunsj

Kl.11.30: Soving (for de som trenger det) Frilek/ utelek/ dyrestell/ tur

Kl.14.00: Ettermiddagsmåltid/ Fruktmåltid

Kl.14.30: Frilek ute evt. inne på slutten av dagen

Kl.16.30: Barnehagen stenger.

**Samlingsstund**

Samlingsstunden i barnehagen er en tradisjonell arbeidsform og skal være en hyggestund. Innholdet i samlingene er knyttet til aktuelle tema/prosjekter der barna kan slippe løs fantasien, humoren, alvoret, gleden og mystikken. Barna får god trening i å lytte, vente på tur og selv formidle.

**Måltider**

Måltidet skal være en hyggelig og rolig stund for alle. Barna skal se verdien av å hygge seg med maten, og at de etter hvert klarer seg selv og lærer god bordskikk. Vi serverer melk og vann til måltidene i barnehagen.

* Frokost: Barna har med seg matpakke
* Lunsj: Brødmat/ varm mat serveres i barnehagen
* Ettermiddagsmåltid: Barna har med seg frukt som skjæres opp og deles med de andre på avdelingen. Vi tilbyr også

knekkebrød for de som vil ha det, evt. kan barnet ha en ekstra skive med i matboksen til dette måltidet.

**Smådyrstallen**

I smådyrstallen bor det kaniner, høner og et marsvin. Avdelingene har faste dager der de skal stelle og kose med dyrene. Da skal det gjøres reint, hentes egg, gis mat og vann.

**PRAKTISKE OPPLYSNINGER**

**Ny i barnehagen**

Barnets første tid i barnehagen, inntil det er kjent med de andre barna og personalet, kaller vi for tilvenningstiden. Det er viktig at denne perioden oppleves positiv for alle parter. For mange foreldre er det første gang de overlater barnet til andre, og for mange barn er det første gang de skal være så lenge borte fra mor og/eller far. Alle barna får en primærkontakt. Primærkontakten tar imot og er i sammen med barnet når det starter opp i barnehagen.

Den første dagen kommer barnet sammen med foresatte og er der i ca. 1 ½ -2 timer. Den andre dagen kommer barnet sammen med foresatte og er litt lenger. Den tredje og siste dagen i tilvenningsperioden er det ønskelig at barnet er noe alene i barnehagen. Det er litt ulik praksis på Hestehov, Løvetann og Tusenfryd. Tilvenningstiden de første dagene tilpasses barnet, barnets alder og tidligere erfaringer med å gå i barnehage.

**Min bok**

Når barnet starter i barnehagen får det utdelt ark til å lage ”min bok” av. Her kan en lime inn bilder og skrive litt om familien og hvor de bor, venner, hva barnet liker og ikke liker m.m. I barnehagen setter vi sammen arkene til en bok. Boken kan være med å skape trygghet og mulighet for samtaler med barnet om noe kjent og kjært. Det kan også være kjekt å se i andre barns bøker.

**Bursdagsfeiring**

* Flagget henges ut ved inngangen den dagen bursdagen feires i barnehagen
* Bursdagsplakat med bilde av bursdagsbarnet henges opp
* Bursdagssamling der barnet får på krone og kappe. Vi tenner lys, synger bursdagssang og sender opp ”raketter” med hendene våre.
* Det er mulig å ta med ispinner, frukt eller enkel mat.
* Deles det ut invitasjon til bursdagsselskap i barnehagen, må alle jentene/ guttene på gruppen bli invitert.

**Tillatelser**

Før barn kan være med personalet å bade, i båt, bli filmet, fotografert, kjørt i private biler eller ri etc. må foreldre ha skrevet under på en tillatelse. Foresatte må også godkjenne at vi bruker observasjonsskjemaene: TRAS og Alle med, som brukes i foreldresamtalene. Tillatelsesskjema og helseskjema deles ut ved oppstart.

**Utstyr/ klær**

Klær, fottøy, matpakker og tutter skal merkes tydelig med navn. Barnet skal til enhver tid ha klær som passer til værforholdene og alltid ha skift liggende. Det er foreldrenes ansvar å sørge for at det er ryddig på barnets plass i garderoben. Dette innebærer bl.a. å ha nok skiftetøy og ta med skittentøy hjem. Regntøy skal alltid være i barnehagen. Husk å sjekke om regntøy og dresser trenger en vask innimellom eller om de begynner å bli for små. I ferier skal barnets plass i garderoben tømmes og alt av utstyr, også vogn, tas med hjem for sjekk og vask. Dette gjelder både jul, påske og sommer.

**Ferie**Barnet skal ha ferie minimum tilsvarende ferielovens bestemmelser. Minst 3 uker sammenhengende ferie må tas i perioden 01.06 - 01.09. Innen 25. april må barnehagen ha skriftlig beskjed når sommerferien skal avvikles. Endringer etter denne tid må avtales med styrer. Barnehagen sender ut skjema med svarfrister for feriene.

**RAMMER OG LOVVERK MED MER**

**Lovverket**

Barnehagen drives i samsvar med ”Lov om barnehager med forskrifter,” og med utgangspunkt i rammeplanen for barnehager. Barnehageloven slår fast at oppdragelsen skal skje i samsvar med kristne grunnverdier. Røyrvik Gårdsbarnehage har utvidet kristen formålsparagraf. Denne årsplanen er et arbeidsdokument for oss som jobber her, samt et informasjonsdokument for foreldre og andre samarbeidspartnere.

**Internkontroll**Barnehagen har en internkontroll som sikrer kontinuerlig arbeid med helse, miljø og sikkerhet.

**Rammeplanen**

I innledningen av rammeplanen står det at ”Barnehagens innhold skal bygge på et helhetlig læringssyn, hvor omsorg, lek og læring er sentrale deler. I tillegg er sosial og språklig kompetanse samt syv fagområder viktige deler av barnehagens læringsmiljø”.

Vi legger vekt på et helhetlig læringssyn hvor barnas egne meninger og rett til medbestemmelse står sentralt. Det å ha et bevisst og reflektert forhold til at barn lærer i samhandling med sine omgivelser, og gjør erfaringer som fører til læring, skal vektlegges.

**Fagområdene**

Barnehagen er lovpålagt å drive virksomheten etter ”Rammeplan for barnehager.” Den beskriver bl.a. syv fagområder som barna skal få grunnleggende kunnskaper om.

Fagområdene er vevd inn i hverandre, og opptrer sjelden isolert:

1. Kommunikasjon, språk og tekst:

Språkstimulering er en viktig del av barnehagens innhold.

Kommunikasjon handler om å motta og å tolke et budskap samt selv å være avsender, og her er den non-verbale kommunikasjonen like viktig som den verbale. Tekst omfatter både det skriftlige og det muntlige i form av bl.a. fortellinger og sanger.

På Hestehov er vi bevisst vår forbildefunksjon ved å sette ord på det barnet er opptatt av. Vi bruker sanger, rim og regler og har god tilgang til enkle peke- og bildebøker

På Løvetann bruker vi språket aktivt i form av den daglige samtalen og på samlinger ut fra et fastsatt tema. Barna skal kunne uttrykke sine følelser, handlinger og tanker på en positiv måte i relasjoner mellom hverandre.

På Ørnene snakker vi om og legger til rette for at barna kan fortelle om opplevelser og inntrykk. Vi leser bøker og tar bilder av det vi ser og opplever, og bruker dette som utgangspunkt for samtaler og undring.

På Uglene skal barna lære seg å lytte til lyder og rytmer i språket og blir fortrolige med tallsiffer, bokstaver og symboler i språket. Barna skal bli kjent med bøker, og vi vil skape leseglede blant barna.

1. Kropp, bevegelse og helse:

I løpet av småbarnsalderen tilegner barna seg grunnleggende motoriske ferdigheter, kroppsbeherskelse, fysiske egenskaper, vaner og innsikt i hvordan de kan ivareta helse og livskvalitet. De uttrykker seg gjennom kroppen og kommuniserer med kroppslig kontakt. Godt kosthold, veksling mellom aktivitet og hvile er av betydning for å utvikle en sunn kropp. Variert fysisk aktivitet både inne og ute er av stor betydning for utvikling av motoriske ferdigheter og kroppsbeherskelse.

På Hestehov legger vi til rette for aktiviteter som utvikler grov- og finmotorikken og gir positive opplevelser med friluftsliv og å være ute.

På Løvetann vil vi legge til rette for mestring av grov- og finmotoriske ferdigheter ved å prøve nye utfordringer. Videre legger vi rette for at barna blir bevisst sin kropp gjennom sanger med bevegelser og om kroppen vår.

På Ørnene setter vi fokus på grovmotoriske ferdigheter. Barna får gå mye i ulendt terreng og slik oppøve en god balanse og kroppsbeherskelse. Vi vil utfordre kreativitet og sanser ute i friluft.

På Uglene skal barna videreutvikle sin kroppsbeherskelse, grovmotorikk og finmotorikk. De skal få gode erfaringer med friluftsliv og uteliv til ulike årstider. Vi bidrar til at barna utvikler glede ved å bruke naturen og lærer seg å ta vare på den. Videre vil vi gi barna kunnskap om egen kropp, gode vaner og et sundt kosthold.

1. Kunst, kultur og kreativitet:

Barnehagen skal gi barn mulighet til å oppleve kunst og kultur og til selv å uttrykke seg estetisk. Å gjøre dette sammen med andre bidrar til samhørighet. Gjennom rike erfaringer på dette området vil barn få et mangfold av muligheter for sansing, opplevelse, eksperimentering, skapende virksomhet, tenkning og kommunikasjon. Formidling av kunst og kultur bidrar til å skape fortrolighet med og tilhørighet til kulturelle uttrykksformer.

På Hestehov skal barna bli kjent med og få erfaring med ulike formingsmaterialer.

På Løvetann bruker vi ulike formingsmateriell og oppmuntrer barna til å bruke det vi finner i naturen. Vi dokumenterer barnas kunstverk på en respektabel måte.

På Ørnene skal vi eksperimentere med farger og ulike materialer. Vi lager en dokumentasjon av prosessen og resultatet.

På Uglene skal barna lære å uttrykke seg kreativt og videreutvikle sin fantasi.

1. Natur, miljø og teknikk:

Naturen gir rom for et mangfold av opplevelser og er en kilde til skjønnhetsopplevelser og inspirasjon for estetiske uttrykk. Fagområdet skal bidra til at barn blir kjent med planter og dyr, landskap, årstider og vær, samt få en begynnende forståelse av betydningen av en bærekraftig utvikling.

På Hestehov skal barna bli kjent med og lære å ta vare på dyr samt være mye ute i naturen.

På Løvetann lærer barna om dyrenes levesett, stell av dyrene samt å vise omsorg og respekt.

På Ørnene lærer barna å ta ansvar for dyrene. Vi lærer om kildesortering og har ryddedager i og utenfor barnehagen. Vi bruker naturen aktivt og følger med på årstidene.

På Uglene skal barna få kunnskap og kjenne glede ved å være i naturen og sammen med dyrene. Vi gir dem en grunnleggende innsikt i natur og miljø, gir rom for undring og utforskning.

1. Etikk, religion og filosofi:

Etikk, religion og filosofi er med på å forme måter å oppfatte verden og

mennesker på, og preger våre verdier og holdninger. Religion og livssyn legger grunnlaget for etiske normer. Barnehagen skal reflektere og respektere det mangfoldet som er representert i barnegruppen, samtidig som den skal ta med seg verdier og tradisjoner i den kristne kulturarven.

På Hestehov lar vi barna bli kjent med Jesus og fortellinger fra bibelen samt lærer dem kristne sanger og gjør dem kjent med de kristne høytidene.

På Løvetann forteller vi en kort fortelling fra bibelen og bruker andre bøker og sanger med kristent innhold. Vi vil også fortelle barna om FNs barnekonvensjons lov og at den tar vare på barns grunnleggende rettigheter.

På Ørnene lærer vi små bibelord som barna dekorerer og tar med hjem. Vi illustrerer juleevangeliet ved hjelp av naturmaterialer. Omsorg for fadderbarna våre og hverandre er viktige verdier for oss.

På Uglene lærer barna grunnleggende normer og verdier. Vi støtter barnas undring ved å filosofere og stille spørsmål. Vi vil at barna skal kunne vise toleranse og respekt for hverandre. Vi vil også at barna skal lære om hva det vil si å være en kristen, kristne verdier og kristne tradisjoner.

1. Nærmiljø og samfunn:

Barns medvirkning i det indre liv i barnehagen kan være første skritt for å få innsikt i og erfaring med deltakelse i et demokratisk samfunn. Barn skal medvirke i og utforske og oppdage nærmiljøet sitt. Barnas ulike erfaringer vil kunne gi kunnskap om ulike samfunn.

På Hestehov lærer barna å samhandle med barn og voksne på en positiv måte og utforske og oppdage nærmiljøet med korte turer.

På Løvetann blir barna kjent med nærmiljøet og turområdet rundt barnehagen med varierende terreng og liv. Vi vil ha fokus på gårdens dyr og området både innenfor og utenfor gjerdet.

På Ørnene går vi turer i nærmiljøet vårt og ser på hvor barna bor.

På Uglene vil barna bli kjent med og få en forståelse av sitt nærmiljø når vi er på tur i området.

1. Antall, rom og form:

Barn er tidlig opptatt av tall og telling, de utforsker rom og form, de argumenterer og er på jakt etter sammenhenger. Gjennom lek, eksperimentering og hverdagsaktiviteter utvikler barna sin matematiske kompetanse. Barnehagen har et ansvar for å oppmuntre barns egen utforskning og legge til rette for tidlig og god stimulering.

På Hestehov skal barna skal bli kjent med tallord gjennom hverdagsaktiviteter. Vi kan telle hvor mange barn vi er på avdelingen og telle før vi synger for maten. Videre vil vi presentere matematiske begreper som liten-mellom-stor, minst/ størst gjennom barnehagens satsingsområder.

På Løvetann har vi lekbaserte aktiviteter der barna opplever læring gjennom lek med ”bokstaver og ord”, ”tall og former” og ”farger og mønster.” Vi bruker magneter med bokstaver og tall samt puslespill tilpasset barnas alder og utviklingsnivå. Videre legger vi til rette for at ryddetiden skal gjøres til en spennende og lærerik aktivitet ved å lære barna å sortere i kategorier som størrelse, form, farger med mer.

På Ørnene bruker vi naturmaterialer og lager tall og geometriske figurer. Vi leker med tall og former og spiller spill med naturmateriale og vi bruker de spillene som er i barnehagen. Vi synger sanger med tall og telling og lærer rim og regler. Vi vil utforske den matematiske verden med alle sansene våre.

På Uglene skal barna tilegne seg kunnskap og oppleve glede over og utforske og å leke med tall og former.

**Foreldresamarbeid**

Vi skal ha et godt foreldresamarbeid der vi gjensidig skal gi hverandre råd, hjelp og støtte til barnas beste. Samarbeidet består av: foreldremøter, foreldresamtaler, foreldrekaffe, sammenkomster i forbindelse med forskjellige prosjekter, utstillinger og ikke minst de daglige samtalene ved bringing og henting. Foreldresamarbeidet skal være en kontinuerlig prosess for å ivareta hvert enkelt barn til enhver tid. Vi har oppslagstavler med informasjon, referat fra dagens hendelser, og det settes opp månedsplaner. Følg også med på barnehagens hjemmeside

**Foreldrerådet - FAU**Foreldrerådet skal fremme fellesinteressene til foreldrene, og bidra til at samarbeidet mellom barnehagen og foreldregruppen gir grunnlag for et godt barnehagemiljø. Det skal sitte 6 representanter i FAU, 2 fra hver avdeling. Foreldrerådet skal bli forelagt retten til å uttale seg i saker som er viktige for foreldrenes forhold til barnehagen. Ved avstemming i foreldrerådet gis det en stemme for hvert barn, og vanlig flertallsvedtak gjelder. FAU har ansvaret for juletrefesten, barnehagen sin deltagelse i 17. maitoget på Ganddal, der Mikael stiller opp med Snøsokk (gårdens fjording), foreldremøte om våren og sommeravslutningen i barnehagen. Representantene til FAU velges i september på foreldremøte.

 **Samarbeidsutvalget - SU**Samarbeidsutvalget skal være et rådgivende, kontaktskapende og samordnet organ som bl.a. skal fastsette og godkjenne årsplan for barnehagens pedagogiske virksomhet. Utvalget har uttalerett når det gjelder budsjett, driftsendringer, utnyttelse av ute- og inneareal m.m. Samarbeidsutvalget består av 3 representanter valgt av foreldrene, 3 fra personalet, 2 oppnevnt av eieren og 1 representant oppnevnt av kommunen om denne ønsker det. Foreldrenes og personalets representanter velges for 1 år. Styrer for barnehagen kaller inn til det første møtet om høsten. Utvalget skal ha minimum et møte pr. semester, ellers ved behov.

**Foreldrebetaling**Barnehagen skal så langt det er mulig følge betalingssatsene fastsatt av Sandnes kommune. Det er eier i samarbeid med styrer som fastsetter foreldrebetalingen. Foreldrebetalingen gjelder for 11 måneder, juli måned er betalingsfri. Forandringer i betalingssatsene kan endres med 2 måneders skriftlig varsel. Betalingen skjer forskuddsvis den 1. i hver måned. Manglende betaling fører til oppsigelse av barnehageplassen. Det gis 30 % i søskenmoderasjon for barn nr. 2 og 50 % søskenmoderasjon for barn nr. 3.

**Oppsigelsesfrist**Tildelt barnehageplass kan beholdes frem til skolestart. Foresatte kan si opp med 2 måneders varsel fra den 1. i måneden. Dersom plassen sies opp etter 31. mars, må det betales ut barnehageåret.

**ÅRSHJUL:**

|  |  |  |  |
| --- | --- | --- | --- |
| **Måned** | **Tema** | **Fellesaktiviteter** | **Foreldreinformasjon** |
| **august** | Bli kjentC:\Users\inno\AppData\Local\Microsoft\Windows\Temporary Internet Files\Content.IE5\3AFAQUV6\MC900428197[1].wmf | Oppstart nytt barnehageår | Levering av diverse skjema til barnehagen. Oppstartsamtaler for nye barn og foreldre. Planleggingsdag 19. august |
| **september** |  | Brannvernuke uke 38 | Foreldremøte 9. september  |
| **oktober** | HøstC:\Users\inno\AppData\Local\Microsoft\Windows\Temporary Internet Files\Content.IE5\3AFAQUV6\MM900223773[1].gif | Innhenting av grønnsaker, Høsttakkefest 15. oktober | Foresatte inviteres til hjemmelaget lapskaus og loddtrekning på Høsttakkefesten 15. oktober Planleggingsdag 7. oktober |
| **november** | ”TRAS”- og ”Alle med”-skjemaEvalueringsarbeid  | Fotografering i barnehagen 28.nov | Foreldresamtaler, levering av juleferielapp |
| **desember** | advent og julC:\Users\inno\AppData\Local\Microsoft\Windows\Temporary Internet Files\Content.IE5\ZQPQ1690\MC900331463[1].wmf | Juleverksted,Julegudstjeneste 4. desember, nissefest, Luciatog med lussekatter og juletrefest | Foresatte inviteres til å se på Lucia-toget og spise lussekatter med oss, 12. desember.Juletrefest (arr. FAU) |
| **januar** |  |  | Planleggingsdag 02. januar |
| **februar** |  | Temafest, fastelavn |  |
| **mars** | ”TRAS”- og ”Alle med”-skjema |  | Levering av påskeferielapp |
| **april** | PåskeC:\Users\inno\AppData\Local\Microsoft\Windows\Temporary Internet Files\Content.IE5\3AFAQUV6\MC900409881[1].wmf | Påskefrokost 8. april, påskevandring i kirken 10. april, påskevandring i barnehagen | Foresatte inviteres på påskefrokost 8. aprilkl.08.00-09.00Planleggingsdag 22. aprilLevering av sommerferielapp 25. april |
| **mai** | C:\Users\inno\AppData\Local\Microsoft\Windows\Temporary Internet Files\Content.IE5\ZQPQ1690\MM900178271[2].gifEvalueringsarbeid  | 17. mai-markering i barnehagenBesøke Sørbø skole | ForeldresamtalerPlanleggingsdag 30. mai |
| **juni** | SommerbarnehageC:\Users\inno\AppData\Local\Microsoft\Windows\Temporary Internet Files\Content.IE5\MW6IT6P5\MC900027244[1].wmf | Avslutning for førskolegruppen SommeravslutningFelles aktiviteter for hele barnehagen - ett tema i uken |  |
| **juli** | SommerbarnehageC:\Users\inno\AppData\Local\Microsoft\Windows\Temporary Internet Files\Content.IE5\MW6IT6P5\MC900410977[1].wmf | Felles aktiviteter for hele barnehagen – ett team i uken |  |

**Presentasjon av personalet 2013/2014:**

**Daglig leder**:

Kristin Skibeli Larsen, 100 % stilling.

**Økonomiansvarlig:**

Mikael Johnsen 30 % stilling.

**Hestehov: 1-3 år**

Kirsten Skjæveland Lid, pedagogisk leder 60 % stilling.

Ingvild Terkelsen Nordbø, pedagogisk leder 40 % stilling og førskolelærer 60 % stilling.

Ane K. Viste Sømme, pedagogisk medarbeider 80 % stilling.

Pernille C. S. Ravndal, pedagogisk medarbeider i 100 % stilling

Aud Hege Myrstøl Skrikrud, pedagogisk medarbeider 50 % stilling.

Unni O. Johnsen, pedagogisk medarbeider 10 % stilling.

**Løvetann: 2-4 år**

Åshild Kvinnesland, pedagogisk leder i 100 % stilling.

Grete Sande, førskolelærer i 100 % stilling.

Ingrid Marie Børsheim, førskolelærer i 60 % stilling.

Randi Selle, pedagogisk medarbeider 40 % stilling

**Tusenfryd: 3-6 år**

*Ørnene*

GunnTove T. Åkerlund, pedagogisk leder i 60 % stilling

Brit Ingrid Ims, pedagogisk leder i 40 % stilling og førskolelærer i 60 % stilling.

Hilde Gunn Lande,pedagogisk medarbeider i 40 % stilling.

*Uglene*

Linn Tone Helletun, pedagogisk leder i 100 % stilling.

Olaug Sørseth Fuglestad, pedagogisk medarbeider i 70 % stilling.

Hilde Gunn Lande,pedagogisk medarbeider i 20 % stilling.

Randi Selle, pedagogisk medarbeider 10 % stilling

**Ekstra ressurser:**

Ann Li

Janet Iren Ø. Sondresen

Sissel Østbø

Anne Marie Sveinsvoll

**Vaktmester:**

Mikael Johnsen

**Kjøkken**:

Unni O. Johnsen

**Permisjon**:

Martha Tveita Nordbø

Ingrid Høien

Lene Frøyland

**VÅR SANG**

Mel: *Sitter her på berget og ser ut over havet*.

1.

Se her er vi fra Røyrvik gård, og vi er så glade.

Vi spiller, leker, smiler og ler.

Om sommer`n kan vi gå ned til vannet og bade.

Kan noen av oss ønske oss mer?

**Refr:**

*Her har vi det bra, får venner og da-*

*kan vi si til andre: Nå skal vi sammen vandre,*

*For du er så god, når vi er to*

*blir allting lett og gjøre, nå skal vi ut og kjøre*

*med hest og kjerre, rundt og rundt går ferden,*

*vi barnehagebarna er med.*

2.

Så steller vi med dyra, og så synger vi sanger,

for her skal alle sammen være med.

Vi glemmer kanskje teksten, ja,

det skjer noen ganger, men det gjør ingen verdens ting det.

**Refr:**

*Her har vi det bra, får venner og da …………………*

3.

Og løvetann og hestehov, de vokser i grøfta.

Vi plukker dem og, pynter på bord

Vi leker indianer, og vi syns vi er tøff da

i gapahuken syng` vi i kor:

**Refr:**

*Her har vi det bra, får venner og da …………………*